section_heading: Životopis
paragraph_text: Lipovčan je radio kao novinar, kazališni i književni kritičar od 1962. godine za brojne novine: Studentski list, Polet, Omladinski tjednik, Telegram, Prolog, Kolo, Vijenac, Novinar. Zaposlen je kao novinar i urednik na Radio-Zagrebu od 1964. do 1972. godine, kad je izbačen iz Društva novinara Hrvatske na prijedlog Aktiva novinara Radio Zagreba. On je, kako se ističe u obrazloženju Suda Časti Društva novinara Hrvatske, „svojim nacionalističkim djelovanjem na Radiju Zagreb i u listu Hrvatski tjednik bez ikakvog uvijanja pokazao svoje pravo lice zagriženog nacionaliste, koji je, nažalost, dospio u novinarske redove“. Tada odlazi u Njemačku gdje je novinar i urednik od 1972. do 1990. na radio-postajama u Kölnu i Berlinu: Deutsche Welle, Westdeutscher Rundfunk, Sender Freies Berlin. Poslije 1990. godine, na fakultetu Hrvatski studiji Sveučilišta u Zagrebu predavao je kolegije Mediji i hrvatska kultura (studij hrvatske kulture/kroatologija) i Publicistika. (Studij novinarstva); proučavao je kulturnu i političku problematiku 19. i 20. stoljeća, povijest medija, povijest hrvatskoga novinarstva i publicistike. Od 2000. godine do odlaska u mirovinu 2007. Srećko Lipovčan zaposlen je kao znanstvenik u Institutu društvenih znanosti Ivo Pilar. Bavio se kulturnom i političkom problematikom 19. i 20. stoljeća, povijesti medija, hrvatskim iseljeništvom te životom i djelom dr. Ive Pilara.<ref>In memoriam: Srećko Lipovčan, pristupljeno 14. travnja 2013.